Nafarroako Parlamentuko Mahaiak, 2020ko abuztuaren 17an egindako bilkuran, Eledunen Batzarrari entzun ondoren, erabaki hau hartu zuen, besteak beste:

**1.** Izapidetzeko onartzea Izquierda-Ezkerra talde parlamentario mistoak aurkezturiko mozioa, zeinaren bidez, Nafarroako Gobernua premiatzen baita Juan Carlos Borboikoari Nafarroaren Urrezko Domina ken dakion.

**2.** Nafarroako Parlamentuko Aldizkari Ofizialean argitara dadin agintzea.

**3.** Mozioa Osoko Bilkuran izapidetzea, eta zuzenketak aurkezteko epea bukatzea eztabaidari ekiteko bilkura-egunaren aurrekoaren eguerdiko hamabietan.

Iruñean, 2020ko abuztuaren 17an

Lehendakaria: Unai Hualde Iglesias

MOZIOAREN TESTU2

Izquierda-Ezkerra talde parlamentario mistoaren eledun Marisa de Simón Caballero andreak, Legebiltzarreko Erregelamenduan ezarritakoaren babesean, honako mozio hau aurkezten du, Osoko Bilkuran eztabaidatu eta bozkatzeko:

Zioen azalpena:

Nafarroako Urrezko Domina guztira 35 pertsona edo entitateri eman zaie, 1982.urteaz geroztik.

1988an Nafarroako Urrezko Domina orduko Estatuburu Juan Carlos I.ari eman zitzaion.

Aipatu domina emateko hainbat irizpide erabiltzen dira, hala nola herritarrek izaera horrekin izandako jarrera eredugarria, gizartearen balio demokratikoak zabaltzen eta hedatzen laguntzea, demokrazia eta elkartasun arloko ekintzak bultzatzea, gizarte bidezkoago eta solidarioago bat eratzea bilatzen duten ibilbideak edo Nafarroaren irudia kanpora begira sustatzea.

Saritutako Juan Carlos Borboikoa ikertzen ari dira, komisio milioidunak jasotzearekin lotutako ustelkeria-delituen ariora, eta balizko jarduera horiek jarrera eredugarria izatetik oso urrun daude.

Erabaki proposamena:

Nafarroako Parlamentuak Nafarroako Gobernua premiatzen du Juan Carlos Borboikoari 1988an eman zitzaion Nafarroaren Urrezko Domina ken dakion.

Iruñean, 2020ko abuztuaren 12an

Foru parlamentaria: María Luisa de Simón Caballero